Elmedin Konaković

**Elmedin Konaković** (rođen 3. septembra 1974) bosanskohercegovački je političar na funkciji ministra vanjskih poslova od 2023. Predsjednik je stranke Narod i pravda, a prethodno je bio i poslanik u Zastupničkom domu Federalnog parlamenta.

Konaković je također bio i delegat u Federalnom domu naroda, te premijer Kantona Sarajevo od 2015. do 2018.

## Rani život i obrazovanje
Konaković je rođen 1974. u Sarajevu. Završio je srednju elektrotehničku školu, a nakon rata u Bosni i Hercegovini diplomirao je na Fakultetu sporta i tjelesnog odgoja Univerziteta u Sarajevu.

## Rana karijera
Tokom rata u Bosni i Hercegovini Konaković je bio pripadnik Vojske Republike Bosne i Hercegovine (10. brdska brigada i 15. motorizovana brigada

## Politička karijera
Konaković se 2004. pridružio Stranci demokratske akcije (SDA) i izabran je u vijeće Općine Centar u Sarajevu. Na lokalnim izborima 2008. bio je kandidat za općinskog načelnika Centra, ali nije izabran. Nakon općih izbora 2010. ušao je u Skupštinu Kantona Sarajevo i postao predsjedavajući zastupničkog kluba SDA.

Konaković je 23. marta 2015. imenovan za premijera Kantona Sarajevo. S funkcije je smijenjen u martu 2018, nakon što je odlučio napustiti SDA. Konaković je tada osnovao svoju stranku Narod i pravda, te je nakon općih izbora 2018. izabran za predsjedavajućeg Skupštine Kantona Sarajevo, gdje je bio na funkciji do januara 2020. U julu 2019. imenovan je i u Dom naroda Parlamenta FBiH.

## Kontroverze
U aprilu 2024, bosanskohercegovačke vlasti su pokrenule Operaciju „Crna kravata 2”, usmjerenu na transnacionalnu mrežu za krijumčarenje droge i pranje novca kojom je rukovodio Edin “Tito” Gačanin. Američki zvaničnici opisali su Gačanina kao „jednog od najplodnijih svjetskih narko-bosova“. Među uhapšenima u operaciji je bio i Dženis Kadrić, bivši službenik FUP-a koji je u sudskim dokumentima identifikovan kao jedan od Gačaninovih tjelohranitelja. Vlasti su, prema navodima, u njegovim zaplijenjenim uređajima pronašle podatke iz pasoša koji pripadaju Konakoviću i članovima njegove porodice. Prema transkriptima Sky poruka do kojih su došli istražitelji, Kadrić je “poslao ceduljicu s brojevima pasoša” Konakovića i njegove kćerke.

Dalje presretnute poruke odnosile su se i na Konakovićevu stranku, Narod i pravda (NiP). Kartel je navodno predlagao direktnu saradnju s rukovodstvom stranke, a u slučaju odbijanja, raspravljalo se i o formiranju konkurentske stranke kako bi se učvrstio politički uticaj u BiH. Do jula 2025. godine, Tužilaštvo Bosne i Hercegovine izdalo je nalog SIPA-i za detaljnu provjeru finansija stranke NiP kao dio šire krivične istrage poznate pod nazivom „Crna kravata“. SIPA je javno potvrdila da se provodi ispitivanje da li je NiP primio sredstva porijeklom iz Gačaninovog kartela.

## Lični život
Konaković je oženjen novinarkom Al Jazeere Balkans Dalijom Hasanbegović, a zajedno imaju dvoje djece. Konaković je prethodno bio u brakovima s manekenkama Aidom Osmanović i Martinom Sairom Keškić.

Govori engleski, italijanski i rumunski.

## Reference
## Vanjski linkovi
*Elmedin Konaković  na narodipravda.ba

Kategorija:Bosanskohercegovački ministri vanjskih poslova
Kategorija:Političari Federacije Bosne i Hercegovine
Kategorija:Vojnici Armije Republike Bosne i Hercegovine
Kategorija:Živi ljudi
Kategorija:Rođeni 1974.
Kategorija:Političari Naroda i pravde
Kategorija:Političari Stranke demokratske akcije
Kategorija:Političari iz Sarajeva
Kategorija:Biografije, Sarajevo
Kategorija:Bivši studenti Univerziteta u Sarajevu
Kategorija:Bosanskohercegovački sportisti 20. vijeka
Kategorija:Sportisti iz Sarajeva
Kategorija:Bošnjački političari